جام کوردی:
نۆزدەیەمین خەڵاتی نێونەتەوەیی "وومێکس" پێشکەش بە "کەیهان کەڵهۆڕ" گەورە مامۆستای کوردی بواری مۆسیقا لە دیاری کەڵهۆڕەوە دەکرێت.
بە پێی ڕاپۆرتی جام کوردی، ژەنیاری بە ناوبانگی کوردی ئێرانی "کەیهان کەڵهۆڕ" لە درێژەی سەرکەوتنەکانی لە ئاستی جیهاندا، ئەمجارە خەڵاتی ئێکسپۆی جیهانی باشترین هونەرمەندی جیهانی وومێکسی بۆ ساڵی ٢٠١٩ مسۆگەر کرد.
ماڵپەڕی وومێکس بڵاوی کردەوە کە بەڕێوبەرانی وومێکس وێڕای دەربڕینی خۆشحاڵی لە پێدانی ئەم خەڵاتە بە کەڵهۆڕ، هۆکاری ئەو هەڵبژاردنەیان بۆ لێهاتوویی و توانا و داهێنانەکانی گەورە ژەنیاری کوردی ئێرانی لە ژەنینی کەمانچە و گواستنەوەی سونەتی مۆسیقای کڵاسیکی ئێرانی بە گوێی خەڵکی جیهان گەڕاندەوە.
ئەم ماڵپەڕە لە وەسفی کەمانچەژەنیی کەیهان کەڵهۆڕ، نووسیویەتی: بۆ کەڵهۆڕ ، کەمانچە دەنگیەتی. ئەو کاتەی دەژەنێت ئەڵێی زمانێکی تەواو دەخولقێنێت کە لە گەڵ هەموو خەڵک لە ئاستی جیهان و لە ڕابردووەوە تا ئێستا پێوەندی دەگرێت.
کەڵهۆڕ لە ماوەی ژیانیدا لە گەڵ باشترین ژەنیارانی ناوچە جیاوازەکانی ئێران لە کوردستانەوە تا خوراسان پێوەندیی بووە و خوێندنەوەی لە سەر مۆسیقای هەموو ئێران کردووە و دایالۆگی لەگەڵ ژەنیارانی دیکەی نەتەوەکانی جیهان بووە لەوانە شوجاعەت حسێن خان لە هیند، یویوما و گرووپی ڕێگای ئاوریشم، ئەرداڵ ئەرزەنجان لە تورکیا، تریو هپڵەندی ڕامبرانت، تومانی دیاباتە لە مالی، گرووپی بروکلین ڕایدر و کوارتت کرونوس و هەر بۆیە ڕێگە بە هەموو ئەم دەنگانە دەدات کە دەنگی ئەو بە هەموو جیهان بڵاوبکەنەوە.
بڕیارە ٢٧ی ئاکتەوبەری ئەمساڵ لە ڕێ و ڕەسمی بیست و پێنجەمین ساڵوەگەڕی دامەزراندنی وومێکس، ئەم خەڵاتە لە فێنلاند پێشکەش بە کەیهان کەڵهۆڕ بکرێت و ناوبراو بە هاوڕێیەتیی ئەرداڵ ئەرزەنجان ژەنیاری باغڵاما دەڕواتە سەر ستەیج.
کەڵهۆر لە پەیجی ئینستاگرامی خۆی لەمبارەیەوە، نووسی: "بردنەوەی خەڵاتی وومێکس بۆ من زۆر گرینگە. ئەو خەڵاتە بە واتای ڕێزنان لە فەرهەنگی دەوڵەمەندی وڵاتەکەم ئێرانە."
کەیهان کەڵهۆڕ ژەنیار و موزیسیەنی بەناوبانگی کورد لە پارێزگای کرماشان لە دایک بووە و لە تەمەنی پێنج ساڵی هۆگری مۆسیقا دەبێ و ئیستاکە لە بواری موسیقا و ژەنیاریی کەمانچە خاوەنی نازناوەی تایبەتە و لە گەڵ ناودارترین گرووپە موسیقاییەکان لە ئاستی جیهاندا چەندین بەرهەمی تۆمار کردووە.
ئەو هونەرمەندە جیا لەوەی ژەنیاری ئامێری تەموورە و سێ تارە، لە ژەنینی ئامێری کەمانچە شێواز و ستایلی تایبەت بە خۆی هەیە و خزمەتێکی بەرچاوی بەو ئامێرە مووسیقاییە کردووه.
ساڵی ٢٠١٧ کۆمیتەی نێونەتەوەیی ئاسەواری نابەدیی یونێسکۆ کەمانچەی هونەرمەند کەیهان کەڵهۆڕی وەکوو میراتێکی جیهانیی تۆمار کرد.
کۆتایی./